Nafarroako Parlamentuko Mahaiak, 2018ko urtarrilaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Victoria Chivite Navascués andreak aurkeztutako gaurkotasun handiko galdera, Hitzarmenaren gaurkotzetik heldu den zenbatekoaren erabilera dela-eta Nafarroako Gobernuak dauzkan lehentasunei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2018ko urtarrilaren 8an

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioaren eledun María Chivite Navascués andreak, Legebiltzarreko Erregelamenduak ezarritakoaren babesean, gaurkotasun handiko honako galdera hau egiten du, Nafarroako Gobernuko lehendakariak urtarrilaren 11ko Osoko Bilkuran ahoz erantzuteko.

Nafarroak Estatuaren zama orokorrei 2015etik 2019ra bitarteko bosturtekoan eginen dien ekarpena gaurkotzeko akordioa iragan abenduaren 27an –asteazkena– itxi zen.

Akordio horri esker, foru gobernuaren aurreikuspenen arabera, Nafarroak 215 milioi euro jasoko ditu doikuntzaren ondorioz, bosturtekoaren oinarri-urtea behin adostuta.

Nafarroako Gobernuak zer lehentasun dauzka hitzarmenaren gaurkotzetik heldu den zenbatekoaren erabilerari dagokionez?

Iruñean, 2018ko urtarrilaren 4an

Foru parlamentaria: María Chivite Navascués